Document ID: 32010D0684

KOMISSION PÄÄTÖS,
annettu 10 päivänä marraskuuta 2010,
neuvoston direktiivin 92/65/ETY liitteessä E olevan 1 osan muuttamisesta tiloilta tulevien eläinten terveystodistuksen mallin osalta
(tiedoksiannettu numerolla K(2010) 7640)
(ETA:n kannalta merkityksellinen teksti)
(2010/684/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 22 artiklan ensimmäisen alakohdan,
sekä katsoo seuraavaa:
(1)
Direktiivin 92/65/ETY 10 artiklassa vahvistetaan koirien, kissojen sekä hillerien ja frettien kauppaan sovellettavat eläinten terveyttä koskevat vaatimukset.
(2)
Direktiivin 92/65/ETY liitteessä E olevassa 1 osassa esitetään eläinten terveystodistuksen malli tiloilta tulevien eläinten - koirat, kissat sekä hillerit ja fretit mukaan luettuina - kauppaa varten.
(3)
Euroopan parlamentin ja neuvoston asetuksessa (EY) N:o 998/2003 (2) vahvistetaan eläinten terveyttä koskevat vaatimukset, joita on noudatettava muissa kuin kaupallisissa lemmikkieläinten kuljetuksissa, ja näiden kuljetusten valvontaa koskevat säännöt. Asetusta sovelletaan jäsenvaltioiden välisiin tai kolmansista maista tuleviin, asetuksen liitteessä I mainittuihin lajeihin kuuluvien lemmikkieläinten kuljetuksiin. Liitteessä olevassa A osassa mainitaan koirat ja kissat ja B osassa hillerit ja fretit.
(4)
Asetuksessa (EY) N:o 998/2003 vahvistetut vaatimukset ovat erilaiset sen mukaan, kuljetetaanko lemmikkieläimet jäsenvaltioiden välillä vai kolmansista maista jäsenvaltioihin. Kolmansista maista tuleviin kuljetuksiin sovellettavat vaatimukset eroavat lisäksi toisistaan sen mukaan, onko kyse asetuksen liitteessä II olevan B osan 2 jaksossa vai kyseisen liitteen C osassa mainitusta kolmannesta maasta.
(5)
Sen estämiseksi, ettei lemmikkieläinten kaupallisia kuljetuksia toteutettaisi vilpillisesti asetuksessa (EY) N:o 998/2003 tarkoitettuina muina kuin kaupallisina kuljetuksina, kyseisen asetuksen 12 artiklassa säädetään, että tuotaessa unioniin muusta kuin asetuksen liitteessä II olevan B osan 2 jaksossa mainitusta kolmannesta maasta enemmän kuin viisi lemmikkieläintä, niiden kuljetukseen on sovellettava direktiivin 92/65/ETY mukaisia vaatimuksia ja tarkastuksia.
(6)
Jotta voidaan välttää tällainen toiminta ja varmistaa asetuksen (EY) N:o 998/2003 yhtenäinen soveltaminen, Euroopan parlamentin ja neuvoston asetuksen (EY) N:o 998/2003 täytäntöönpanosta tiettyihin lajeihin kuuluvien lemmikkieläinten, joita voidaan kuljettaa muuten kuin kaupallisin kuljetuksin, enimmäismäärän osalta 6 päivänä toukokuuta 2010 annetussa komission asetuksessa (EU) N:o 388/2010 (3) säädetään, että samoja sääntöjä sovelletaan myös kuljetettaessa koiria, kissoja sekä hillereitä ja frettejä jäsenvaltioon jostain toisesta jäsenvaltiosta tai asetuksen (EY) N:o 998/2003 liitteessä II olevan B osan 2 jaksossa mainitusta kolmannesta maasta.
(7)
Direktiivin 92/65/ETY liitteessä E olevassa 1 osassa esitetyssä todistuksessa, sellaisena kuin se on muutettuna komission päätöksellä 2010/270/EU (4), otetaan huomioon asetuksen (EU) N:o 388/2010 säännökset.
(8)
Asetuksen (EU) N:o 388/2010 soveltamisesta saatu kokemus on osoittanut, että tietyissä tapauksissa kyseisen asetuksen säännökset vaikuttavat suhteettomasti sellaisten harvalukuisten koirien, kissojen, hillerien ja frettien kuljetuksiin, joita kuljetetaan usein muihin kuin kaupallisiin tarkoituksiin viittä eläintä suurempina ryhminä tiettyihin urheilutapahtumiin ja näyttelyihin osallistumista varten.
(9)
Kyseisten tapausten varalta on aiheellista ottaa käyttöön sellainen terveystodistuksen voimassaoloaika, joka on pidempi kuin muille direktiivin 92/65/ETY liitteessä E olevassa 1 osassa esitetyn todistuksen piiriin kuuluville lajeille myönnettyjen terveystodistusten voimassaoloaika.
(10)
Terveystodistuksen mallin vahvistamisesta koirien, kissojen, hillerien ja frettien kolmansista maista yhteisöön tulevia muita kuin kaupallisia kuljetuksia varten 1 päivänä joulukuuta 2004 tehdyssä komission päätöksessä 2004/824/EY (5) säädetään, että kyseisen päätöksen liitteessä esitetty todistus on voimassa unionin sisäisiä kuljetuksia varten neljä kuukautta todistuksen myöntämispäivästä tai raivotautirokotuksen voimassaolon päättymispäivään, sen mukaan kumpi ajankohdista on aikaisempi.
(11)
Unionin lainsäädännön johdonmukaisuuden vuoksi on aiheellista, että direktiivin 92/65/ETY liitteessä E olevassa 1 osassa koiria, kissoja sekä hillereitä ja frettejä varten esitetyn todistuksen voimassaoloaika on sama kuin päätöksen 2004/824/EY liitteessä esitetylle todistukselle vahvistettu voimassaoloaika.
(12)
Sen vuoksi direktiiviä 92/65/ETY olisi muutettava.
(13)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 92/65/ETY liitteessä E oleva 1 osa tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä marraskuuta 2010.

Labels: 0
3
6